范成大
劳畲耕
峡农生甚艰，斫畲大山巅。
赤埴无土膏，三刀财一田。
颇具穴居智，占雨先燎原。
雨来亟下种，不尔生不蕃。
麦穗黄剪剪，豆苗绿芊芊。
饼饵了长夏，更迟秋粟繁。
税亩不什一，遗秉得餍餐。
何曾识粳稻，扪腹尝果然。
我知吴农事，请为峡农言。
吴田黑壤腴，吴米玉粒鲜。
长腰匏犀瘦，齐头珠颗圆。
红莲胜雕胡，香子馥秋兰。
或收虞舜余，或自占城传。
早籼与晚罢，滥吹甑甗间。
不辞春养禾，但畏秋输官。
奸吏大雀鼠，盗胥众螟蝝。
掠剩增釜区，取盈折缗钱。
两钟致一斛，未免催租瘢。
重以私债迫，逃屋无炊烟。
晶晶云子饭，生世不下咽。
食者定游手，种者长充涎
不如峡农饱，豆麦终残年。